ওয়েস্ট ইন্ডিজের বিরুদ্ধে প্রথম টেস্টের প্রথম দিনেই চালকের আসনে ভারত। ওয়েস্ট ইন্ডিজের বিরুদ্ধে প্রথম দিনে ব্যাট করতে নেমে ভারতের স্কোর ৩৬৪/৪। মাঠে সুবিধাজনক অবস্থানে থাকলেও মাঠের বাইরের পরিস্থিতি বেশ ঘোরালো। সূত্রের খবর, বিরাট ও শিখর ধবনের স্ত্রী অনুষ্কা শর্মা এবং আয়েষা মুখোপাধ্যায়ের মধ্যে নাকি লেগে গিয়েছে একপ্রস্থ। সর্বভারতীয় সংবাদমাধ্যমের খবর এমনটাই।

এই বিষয়ে অন্যান্য খবর

ভারতীয় ড্রেসিংরুমে ‘ভিলেন’ অনুষ্কা, বিচিত্র অভিযোগ নায়িকাকে ঘিরে


সর্বভারতীয় এক প্রচারমাধ্যমে বলা হয়েছে, দুই স্ত্রীর এই সম্পর্কের অবনতির কথা। শিখর ধবন এশিয়া কাপে দুর্দান্ত ফর্মে খেলছিলেন। তবে ঠিক তার আগেই ইংল্যান্ড সফরে শোচনীয়ভাবে ব্যর্থ হয়েছিলেন তিনি। এতেই টেস্টে শিখরের যোগ্যতা নিয়ে প্রশ্ন উঠে গিয়েছে।
তাই ঘরের মাঠে টেস্ট সিরিজ থেকে বাইরে রাখা হয়েছে শিখরকে। ওপেন করতে নেমেই ইতিহাস গড়েছেন পৃথ্বী শাহ। আর শিখরের বাদ পড়ার জন্য তাঁর স্ত্রী আয়েষা মুখোপাধ্যায় নাকি দায়ী করছেন বিরাটকে। তবে শুধুমাত্র আয়েষা নন, অনেকেই নাকি অনুষ্কার উপস্থিতিকে ভাল মনে মেনে নিতে পারেন না। অনুষ্কার বিরুদ্ধে অভিযোগ, দলের বিশেষ মিটিংয়েও তিনি নাকি উপস্থিত থাকেন।
কবে আয়েষা-অনুষ্কার ঝামেলার সূত্রপাত? বলা হচ্ছে, ইংল্যান্ড সফর থেকেই দুই স্ত্রীর সম্পর্কে অবনতি ঘটেছে। লন্ডনে দ্বিতীয় ওয়ানডে’তে বিরাট অনুষ্কা ও আয়েষা দু’জনের জন্যেই বিশেষ পাসের ব্যবস্থা করেছিলেন। তবে সেই ম্যাচেই নাকি আয়েষাকে তাঁর পরিবার নিয়ে কিছু বিশেষ উপদেশ দিয়েছিলেন অনুষ্কা। যা মোটেই ভালভাবে মেনে নেননি শিখর-জায়া।
যদিও পরে আয়েষা বলেছিলেন, এমন কোনও উপদেশ তাঁকে দেওয়া হয়নি। তবে তাৎপর্যপূর্ণভাবে অনুষ্কা-আয়েষার মুখ দেখাদেখি সেদিন থেকেই বন্ধ।
অতীতে অনুষ্কার সঙ্গে বহু ম্যাচে ভিআইপি বক্সে বসে গলা ফাটাতে দেখা গিয়েছে আয়েষাকে। তবে সেই বন্ধুত্ব আপাতত অতীত। ঝামেলা কবে মেটে, সেটাই আপাতত দেখার। তবে দুই তারকা ক্রিকেটের ঘরণীকে নিয়ে আপাতত উত্তপ্ত ভারতীয় ক্রিকেট।